বেলডাঙায় মৃত পরিযায়ী শ্রমিকের বাড়িতে ইউসুফ পাঠান

বহরমপুর: ঝাড়খণ্ডে (Jharkhand) কর্মরত অবস্থায় মৃত পরিযায়ী শ্রমিক আলাউদ্দিন শেখের পরিবারের পাশে দাঁড়াল তৃণমূল কংগ্রেস (TMC)। রবিবার সকালে বহরমপুরের তৃণমূল সাংসদ ইউসুফ পাঠান (Yusuf Pathan) মুর্শিদাবাদের (Murshidabad) বেলডাঙার (Beldanga) সুজাপুরে আলাউদ্দিন শেখের বাড়িতে পৌঁছে পরিবারের সদস্যদের সঙ্গে দেখা করেন এবং গভীর সমবেদনা জানান। শোকস্তব্ধ পরিবারের পাশে থেকে তাঁদের পাশে থাকার বার্তা দেন তিনি।

ইউসুফ পাঠান এদিন আলাউদ্দিন শেখের সন্তানদের ভবিষ্যৎ নিয়ে গুরুত্বপূর্ণ ঘোষণা করেন। তিনি জানান, মৃত পরিযায়ী শ্রমিকের সন্তানদের পড়াশোনার সম্পূর্ণ দায়িত্ব তিনি নিজে নেবেন। যাতে আর্থিক অভাবের কারণে কোনও ভাবেই তাঁদের শিক্ষা ব্যাহত না হয়, সে বিষয়টি নিশ্চিত করার আশ্বাস দেন তৃণমূল সাংসদ। তাঁর এই ঘোষণায় কিছুটা হলেও স্বস্তি ফেরে শোকাহত পরিবারে।

আরও পড়ুন: ‘আবার জিতবে বাংলা’ কর্মসূচিতে আজ নদিয়ায় রোড শো অভিষেকের

এর আগেই রাজ্য সরকারের পক্ষ থেকে মৃত আলাউদ্দিন শেখের পরিবারকে দু’লক্ষ টাকার আর্থিক সাহায্যের চেক তুলে দেওয়া হয়েছে। পাশাপাশি পরিবারের একজন সদস্যকে চাকরি দেওয়ার ঘোষণাও করা হয়েছে প্রশাসনের তরফে। রাজ্য সরকারের এই সহায়তার কথা উল্লেখ করে ইউসুফ পাঠান জানান, শুধু আর্থিক সাহায্য নয়, পরিবারকে সামাজিক ও মানবিক সব দিক থেকেই পাশে থেকে সাহায্য করা হবে।

উল্লেখ্য, শনিবার বহরমপুরে একটি জনসভা থেকে তৃণমূল কংগ্রেসের সর্বভারতীয় সাধারণ সম্পাদক অভিষেক বন্দ্যোপাধ্যায় স্পষ্ট জানিয়েছিলেন, ঝাড়খণ্ডে মৃত পরিযায়ী শ্রমিক আলাউদ্দিন শেখের পরিবারকে সমস্ত রকমভাবে সাহায্য করা হবে। রাজ্য সরকার তাঁদের পাশে রয়েছে এবং ভবিষ্যতেও থাকবে বলে আশ্বাস দেন তিনি।

সেই ঘোষণার পরদিনই ইউসুফ পাঠানের বেলডাঙায় পৌঁছনো রাজনৈতিক ও প্রশাসনিক স্তরে গুরুত্বপূর্ণ বলে মনে করা হচ্ছে। স্থানীয়দের মতে, পরিযায়ী শ্রমিকদের মৃত্যুতে পরিবারগুলির যে অসহায় অবস্থা তৈরি হয়, এই ধরনের সহানুভূতিশীল পদক্ষেপ তাদের মানসিক জোর জোগাতে বড় ভূমিকা নেয়।